Medicul Cătălin Cîrstoiu, managerul Spitalului Universitar din București, a fost confirmat candidatul coaliției PSD-PNL la Primăria Capitalei, după luni de negocieri în coaliție, răzgândiri și variante "testate" de independenți și membri de partid.
Cătălin Cîrstoiu, în vârstă de 50 de ani, este în prezent manager al Spitalului Universitar de Urgență București. Acesta e șeful Secției Ortopedie-Traumatologie I a Spitalului Universitar de Urgență București (SUUB) și decanul Facultății de Medicină din cadrul Universității "Carol Davila" din București (UMFB).
Potrivit declarației de avere din 2023, medicul și soția sa dețin o locuință în Ilfov de 450 de metri pătrați și un apartament în București de 103.45 metri pătrați dobândit în 2014, un teren în Ilfov de 3376.90 metri pătrați.
De asemenea, dețin bijuterii în valoare de 150.000 de euro și un autoturism Cadillac din anul 2008.
Cătălin Cîrstoiu și soția sa au deschise 25 de conturi la mai multe bănci, unde sumele de bani adunate sunt următoarele:
De asemenea, medicul ortoped a împrumutat către Anemona Medical Services SRL suma de 4,8 milioane de lei, precum și sumele de 440.000 de lei și 138.000 de lei către o persoană privată.
La capitolul active producătoare de venituri nete, medicul are venituri de la Anemona MED și Anemona Clinical Services care însumează peste 1,5 milioane de lei.
Potrivit declarației de avere, Cîrstoiu și soția sa nu au nicio datorie.
La capitolul veniturilor, Cătălin Cîrstoiu încasează anual 450.645 de lei din salariul de director al Spitalului Universitar și 224.575 de lei anual de la Universitatea de Medicină și Farmacie Carol Davila din Bucureșit, unde predă.
Soția sa, Monica Mihaela Cîrstoiu are un salariu anual de 195.130 de lei de la Spitalul Universitar și un salariu anul de 126.208 lei de la Universitatea Carol Davila.
Cei doi soți încasează chirii anuale care însumează 3.000 de euro, iar la capitolul investiții, Cîrstoiu și soția sa iau dividende de peste 2 milioane de lei de la clinicile Anemona Clinical Services, Anemona Med și Praxis Medical.
Potrivit unor surse politice, medicul Cătălin Cîrstoiu ar urma să fie lansat oficial miercuri, 20 martie, în calitate de candidat al PSD-PNL la Primăria Capitalei, după ce marți, 19 martie, a fost prezentat în fața conducerii celor două partide și avizat pozitiv.